**A logopédia szakirányra való jelentkezés feltételei**

***A logopédiai szakterületi alkalmasság fő kritériumai a jól artikulált, mintaadásra alkalmas beszéd, a kifejező, differenciált írott és beszélt nyelvi képesség.*** Ezért a logopédia szakirányra jelentkező hallgatók részére a Logopédia Szakcsoport beszéd- és nyelvi képességfelmérést ír elő.

**Tudnivalók**

A fogállományi és fogsorzáródási rendellenességek, az aszimmetrikus arc- és ajakmozgások, a rekedtség, az erőtlen hang, az orrhangzós beszéd, a beszédhangok eltérő vagy hibás képzése, a túl gyors, a nehezen érthető, a hadaró vagy akadozó, dadogó beszéd, illetve az érzékszervi működészavarok bármelyike kizárja a logopédia szakirány elvégzését. A beszédállapot-felmérés során a jelentkezők visszajelzést kapnak azzal kapcsolatban, hogy beszédük jelenlegi állapota megfelel-e a logopédusokkal szemben támasztott követelményeknek, vagy szükség van valamilyen célzott (logopédiai, foniátriai, fogorvosi, egyéb szakorvosi) megsegítésre. A bizottság a jelölt aktuális beszédállapota alapján javaslatot tesz a logopédustól elvárt, magas színvonalú beszédképesség eléréséhez szükséges további teendőkkel és a szakirányra való jelentkezéssel kapcsolatban (javasolt, illetve nem javasolt). A logopédusképzésben a hallgatók beszédtechnikai fejlődésének értékelése a képzés során több alkalommal, egyénileg és bizottság előtt szervezett vizsgák keretében történik. A logopédiai gyakorlat megkezdésének előfeltétele a megfelelő beszéd- és nyelvi minta nyújtásához szükséges képességek megléte, ennek hiányában a logopédusképzés nem végezhető el.

A jelentkezők teljesítményét a Logopédia Szakcsoport az írott nyelvi képességfelmérés és a beszédállapot-felmérés során számszerűen értékeli. Az írásbeli és szóbeli részben szerzett pontszámok alapján alakul ki a jelentkezők rangsora, melynek elsősorban a keretszámot meghaladó jelentkezések esetén van jelentősége. A keretszámot meghaladó jelentkezés esetén ***a logopédia szakirány esetében nem a*** többi szakirány esetében alkalmazott ***tanulmányi mutató alapján rangsorolunk***, ***hanem a képességfelmérésen elért pontszám alapján***.

**A felmérés lebonyolítása**

A jelentkező hallgatók beszéd- és nyelvi képességfelmérését a folyó tanévben a Logopédia Szakcsoport oktatóiból és gyakorlatvezetői tanáraiból álló bizottságok végzik. A helyszín előreláthatóan az ELTE Damjanich utcai épülete. A pontos helyszínről és időpontokról 2023. január második hetében várható tájékoztatás a Kar honlapján. A felmérésre a jelentkezőknek regisztrálniuk szükséges, a bizottságok időpontjait ez alapján szervezi a Kar.

**Időrend**

*BA nappali tagozat*

A felmérés időpontja az első évfolyam második félévében, a szakirány-választást megelőzően (februárban).

*BA levelező tagozat*

A felmérés időpontja az első évfolyam második félévében, a szakirány-választást megelőzően (februárban).

*Átvételüket kérők (más felsőoktatási intézményből átvett hallgatók) és gyógypedagógus diplomával rendelkező felvételt nyert hallgatók)*

A felmérés időpontja az aktuális félév első hónapjában (február, szeptember). A bizottság a más felsőoktatási intézményből átjelentkezni kívánó hallgatók számára javasolja, hogy a beszéd- és nyelvi képességfelmérésre még az átjelentkezés előtt jelentkezzenek a Logopédia Szakcsoportnál (logotanszek@barczi.elte.hu).

*Szakirány módosítók (más gyógypedagógiai szakirányról átvételt kérő hallgatók)*

A felmérés időpontja június. Az átjelentkezők felvehető maximális létszáma a szakirányon lévők 5%-a.

Aki a megjelölt időpont(ok)ban nem jelenik meg az alkalmassági vizsgán, csak orvosi igazolás bemutatásával kérhet újabb, de már nem halasztható időpontot. A bizottság által felállított vélemény felülvizsgálatára nincs lehetőség, a következő évi szakirány-választási időszakban van lehetőség új felmérésre.